送王郎
作者：黄庭堅
朝代：宋

paragraphs: 酌君以蒲城桑落之酒，泛君以湘纍秋菊之英。
贈君以黟川點漆之墨，送君以陽關墮淚之聲。
酒澆胸次之壘塊，菊制短世之頹齡。
墨以傳萬古文章之印，歌以寫一家兄弟之情。
江山千里俱頭白，骨肉十年終眼青。
連牀夜語雞戒曉，書囊無底談未了。
有功翰墨乃如此，何恨遠別音書少。
炊沙作糜終不飽，鏤冰文章費工巧。
要須心地收汗馬，孔孟行世日杲杲。
有弟有弟力持家，婦能養姑供珍鮭。
兒大詩禮女絲麻，公但讀書煮春茶。